Björgunarsveitir um allt land hafa haft í nógu að snúast nú síðdegis vegna veðursins en Davíð Már Bjarnason , upplýsingafulltrúi Landsbjargar , segir í samtali við Fréttablaðið að verkefnin og fjöldi þeirra hafi enn sem komið er verið viðráðanleg . Mest mæðir á björgunarsveitum fyrir norðan , enda veðrið þar verst um þessar mundir og rauð veðurviðvörun verið í gildi síðan klukkan 16:00 á Norðurlandi vestra , Ströndum og Norðurlandi eystra . Björgunarsveitir hafa farið í um 200 útköll það sem af er deginum . „ Núna upp úr fimm voru hátt í fimm hundruð björgunarsveitarmenn búnir að vera á vaktinni í tæplega tvö hundruð verkefnum og það virðist hafa mætt mest á Norðurlandinu og þá sérstaklega Tröllaskaganum og Eyjafirðinum , “ segir Davíð . Hann segir tilkynningarnar einnig hafa aukist á Suðurnesjum . „ Að öðru leyti eru helstu verkefni fok á lausamunum og þakklæðningum og dágóður slatti af verkefnum hafa falist í því að aðstoða heilbrigðisstarfsfólk , við að ferja sjúklinga á milli staða og starfsfólk til og frá , “ segir Davíð . Hann segir að mikið hafi verið um rafmagnsleysi á Norðurlandi . Þannig hefur veðrið haft áhrif á rafmagnsflutning á Norðurlandi og sunnanverðum Vestfjörðum . Sauðárkrókur hefur verið rafmagnslaus en Rarik vinnur nú að því að koma varaafli á í bænum . Þá varð rafmagnslaust á Húsavík um stund og fær Raufarhöfn rafmagn frá varaaflsstöð og var síðari hluta dagsins í dag eytt í að setja upp varafl upp á Kópaskeri og Þórshöfn , að því er fram kemur á vef RÚV . „ Þetta er vel viðráðanlegt hingað til , á höfuðborgarsvæðinu hefur þetta verið rólegra en annars staðar , en að öðru leyti hefur þetta gengið bara þokkalega , “ segir Davíð . Rauði kross Íslands hefur opnað fjöldahjálparstöðvar í Klébergsskóla á Kjalarnesi þar sem ferðalangar sitja fastir vegna lokanna , einnig á Selfossi og í Borg í Grímsnesi , en einhver fjöldi fólks er fastur þar og kemst ekki til Selfoss .